**ΠΕΡΙΦΕΡΕΙΑΚΟ ΕΠΙΜΕΛΗΤΗΡΙΑΚΟ ΣΥΜΒΟΥΛΙΟ ΚΡΗΤΗΣ**

**19– 07 – 2023**

**ΔΕΛΤΙΟ ΤΥΠΟΥ**

**ΑΙΤΗΜΑ ΑΠΟ ΤΟ ΠΕΡΙΦΕΡΕΙΑΚΟ ΕΠΙΜΕΛΗΤΗΡΙΑΚΟ ΣΥΜΒΟΥΛΙΟ ΚΡΗΤΗΣ**

**ΓΙΑ ΧΟΡΗΓΗΣΗ ΟΡΙΖΟΝΤΙΑΣ ΠΑΡΑΤΑΣΗΣ ΤΗΣ ΔΙΑΡΚΕΙΑΣ ΥΛΟΠΟΙΗΣΗΣ ΕΠΕΝΔΥΤΙΚΩΝ ΣΧΕΔΙΩΝ ΤΗΣ ΔΡΑΣΗΣ: «ΕΝΙΣΧΥΣΗ ΤΗΣ ΙΔΡΥΣΗΣ ΚΑΙ ΛΕΙΤΟΥΡΓΙΑΣ ΝΕΩΝ ΤΟΥΡΙΣΤΙΚΩΝ ΜΜΕ» ΤΟΥ ΕΠΑνΕΚ**

Τη χορήγηση οριζόντιας παράτασης της διάρκειας υλοποίησης όλων των επενδυτικών σχεδίων της Δράσης:**«Ενίσχυση της Ίδρυσης και Λειτουργίας Νέων Τουριστικών ΜμΕ»** του ΕΠΑνΕΚζητά με έγγραφό του, προς τονΕιδικό Γραμματέα Διαχείρισης Προγραμμάτων ΕΤΠΑ και Τ.Α. **κ. Γεώργιο Ζερβό** και τον Πρόεδρο του ΕΦΕΠΑΕ **κ. Πλάτωνα Μαρλαφέκα**, το Περιφερειακό Επιμελητηριακό Συμβούλιο Κρήτης.

Στο σχετικό έγγραφο, το οποίο υπογράφει ο Πρόεδρος του Περιφερειακού Επιμελητηριακού Συμβουλίου Κρήτης **κ. Γιώργος Γιακουμάκης** και απεστάλη στα αρμόδια Κυβερνητικά Στελέχη, αναφέρονται τα εξής:

Αξιότιμε κύριε Ειδικέ ΓραμματέαΔιαχείρισης Προγραμμάτων ΕΤΠΑ και ΤΣ, Αξιότιμε κύριε Πρόεδρε του ΕΦΕΠΑΕ,

Όπως γνωρίζετε, στη Δράση «Ενίσχυση της Ίδρυσης και Λειτουργίας Νέων Τουριστικών ΜμΕ», σύμφωνα με την 15η τροποποίηση της Πρόσκλησης υποβολής αιτήσεων (ΑΠ ΕΥΔ Π.ΑΝ.: 1179/2-03-2023), ισχύουν τα εξής: «Η προθεσμία ολοκλήρωσης των χρηματοδοτούμενων επενδύσεων δεν μπορεί να υπερβαίνει τους πενήντα έναν (51) μήνες και εκατό τριάντα δύο (132) ημέρες συνολικά από την ημερομηνία έκδοσης της Απόφασης Ένταξης.

Επιπρόσθετα προβλέπεται ότι, στις περιπτώσεις όπου η προβλεπόμενη ημερομηνία ολοκλήρωσης του φυσικού και οικονομικού αντικειμένου είναι μεταγενέστερη από την 31-12-2023, τότε να ορίζεται ως καταληκτική ημερομηνία ολοκλήρωσης η 31-12-2023.

Αναφορικά με το ως άνω θέμα, σας γνωστοποιούμε ότι κατά το τελευταίο διάστημα είμαστε αποδέκτες της αγωνίας αρκετών δικαιούχων, των οποίων τα χρονοδιαγράμματα υλοποίησης φτάνουν σε καταληκτική ημερομηνία και οι οποίοι αιτούνται παράταση της διάρκειας υλοποίησης των επενδυτικών τους σχεδίων.

Θεωρούμε ότι είναι βέβαιο ότι *ένα σημαντικό ποσοστό των ενταγμένων πράξεων* που δεν έχουν υποβάλλει αίτημα τελικής πιστοποίησης, και οι οποίες έχουν καταληκτική ημερομηνία αρκετά προγενέστερη της 31/12/2023 *δεν θα είναι σε θέση να ανταποκριθούν στο σχετικό χρονοδιάγραμμα που έχει τεθεί.* Σημαντικό ποσοστό αυτών των πράξεων γνωρίζουμε ότι έχει ως προβλεπόμενη ημερομηνία ολοκλήρωσης του φυσικού και οικονομικού αντικειμένου τα τέλη του τρέχοντος μηνός ή τις αρχές του επόμενου, στην καρδιά δηλαδή της φετινής τουριστικής περιόδου.

Είναι θεωρούμε εύλογη η διαπίστωση μας, ότι οι συνεπαγόμενες σχετικές υποχρεώσεις και οι αντίστοιχες χρονικές προθεσμίες, για έναν αρκετά σημαντικό αριθμό ενδιαφερομένων μελών μας – δικαιούχων της Δράσης είναι αδύνατον να τηρηθούν, δεδομένων των συνθηκών που επικράτησαν τους τελευταίους μήνες στην αγορά.

Συνεπώς θα θέλαμε να εισηγηθούμε τη *χορήγηση οριζόντιας παράτασης της διάρκειας υλοποίησης όλων των επενδυτικών σχεδίων της εν λόγω Δράσης*, *μέχρι το τέλος του τρέχοντος έτους* (31/12/2023).